PIELIKUMS

VIENOTS DOKUMENTS

“AYRSHIRE NEW POTATOES” / “AYRSHIRE EARLIES”

ES Nr.: PGI-GB-02286 – 31.1.2017.

ACVN ( ) AĢIN ( X )

1. Nosaukums vai nosaukumi

“Ayrshire New Potatoes” / “Ayrshire Earlies”

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Ayrshire New Potatoes” / “Ayrshire Earlies” ir nosaukums, ar ko apzīmē Solanaceae dzimtas Solanum tuberosum sugas nenobriedušus kartupeļus, kurus audzē Ēršīras (Ayrshire) grāfistē Skotijas dienvidrietumos. Tie jāstāda, jāaudzē un jānovāc noteiktajā ģeogrāfiskajā apgabalā.

“Ayrshire New Potatoes” / “Ayrshire Earlies” kartupeļi ir izaudzēti no ES dalībvalstu šķirņu katalogos reģistrētām sēklas kartupeļu pamatšķirnēm. Galvenās izmantotās šķirnes un to aplēstā tirgus daļa patlaban ir “Epicure” (8 %), “Casablanca” (40 %), “Isle of Jura” (12 %) un “Maris Peer” (40 %). Šķirnes var mainīties atkarā no attiecīgā pavairojamā materiāla pielāgošanās spējām, taču šo šķirņu iekļaušanu “Ayrshire New Potatoes” / “Ayrshire Earlies” pamatšķirņu klāstā lielā mērā nosaka to īpašības, kas aprakstītas turpmāk, kā arī to gatavība ražas novākšanai no maija līdz jūlijam.

“Ayrshire New Potatoes” / “Ayrshire Earlies” kartupeļiem ir salīdzinoši zems sausnas saturs, kas nepārsniedz 20 %. Sausnas saturs atšķiras atkarā no šķirnes, nobrieduma pakāpes un sezonas.

“Ayrshire New Potatoes” / “Ayrshire Earlies” kartupeļi ir nelieli (15–65 mm diametrā), pēc formas apaļi vai ovāli, ar mīkstu mizu. Tiem piemīt raksturīgi spēcīga, zemi un riekstus atgādinoša garša un smarža. Tiem ir krēmīga, stingra konsistence, kam par iemeslu ir zems cietes saturs tajos: 10–15 %. Cietes saturu nosaka šķirnes īpatnības un sezonālās atšķirības. Šāds zems cietes saturs dara šos “Ayrshire New Potatoes” / “Ayrshire Earlies” kartupeļus lieliski piemērotus vārīšanai un izmantošanai tur, kur vajadzīga formas saglabāšana (piem., salātos). Mīkstuma krāsa var būt dažāda – no baltas līdz krēmkrāsai –, to nosaka šķirne un tā ir viendabīga visā kartupeļa mīkstumā.

“Ayrshire New Potatoes” / “Ayrshire Earlies” novāc no maija sākuma līdz jūlija beigām pirms klasisko kartupeļu novākšanas. Pirmās ražas kartupeļus, ko ievāc maijā, pārdod nemazgātus, lai aizsargātu šo kartupeļu mīksto mizu. Augsnes palieku īpatsvars šiem kartupeļiem nepārsniedz 1 % no attiecīgo bumbuļu masas. Vēlākā pavasarī un iestājoties vasarai miza kļūst pietiekami cieta, lai kartupeļus varētu mazgāt.

“Ayrshire New Potatoes” / “Ayrshire Earlies” pārdod vai nu nefasētus pēc masas, vai fasētus dažādas masas iepakojumos, turklāt datums, līdz kuram tos var pārdot galapatērētājiem, ir jūlija pēdējā diena.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Īpaši ražošanas posmi, kas jāveic noteiktajā ģeogrāfiskajā apgabalā

“Ayrshire New Potatoes” / “Ayrshire Earlies” stādīšana, audzēšana un novākšana jāveic norādītajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumā jāiekļauj vai nu apzīmējums “Ayrshire New Potatoes”, vai “Ayrshire Earlies”.

4. Ģeogrāfiskā apgabala īsa definīcija

Ēršīras apgabals Skotijas rietumos atrodas šādu vietējo pašvaldību teritorijas ģeogrāfiskajās robežās: North Ayrshire, East Ayrshire un South Ayrshire. Ēršīras grāfiste rietumu pusē robežojas ar Firth of Clyde un no Skelmorlie piekrastes apdzīvotajām vietām ziemeļos sniedzas līdz Ballantrae dienvidos un Glenbuck austrumos. Grāfistē ietilpst arī Arran sala un Cumbrae salas.

5. Saikne ar ģeogrāfisko apgabalu

Starp “Ayrshire New Potatoes” / “Ayrshire Earlies” un noteikto ģeogrāfisko apgabalu pastāvošās saiknes pamatā ir produkta kvalitāte un reputācija. “Ayrshire New Potatoes” / “Ayrshire Earlies” ir sen iemantota reputācija, jo ar tiem sākas jaunās sezonas Skotijas kartupeļu piegāde. Uzskata, ka “Ayrshire New Potatoes” / “Ayrshire Earlies” garšu ietekmē daudzi faktori, tostarp viegla augsne, maigs klimats, augsnes ielabošana, ražas agrīnums un produkta piegādes ātrums tirgiem.

“Ayrshire New Potatoes” / “Ayrshire Earlies” raksturīgo garšu ietekmē šo kartupeļu īsais veģetācijas periods. Ēršīras maigais klimats un unikālās augsnes ļauj “Ayrshire New Potatoes” / “Ayrshire Earlies” kartupeļus stādīt, audzēt un novākt sezonāli agri – agrāk nekā citās Skotijas daļās.

Ēršīra ir bijusi Skotijas (un faktiski Apvienotās Karalistes) kartupeļu nozares sirds kopš 1793. gada, kad parādās pirmās ziņas par kartupeļu audzēšanu Skotijā tirdzniecības vajadzībām. Apgabals piegādā pirmos Skotijā tirdzniecībai audzētos jaunās sezonas kartupeļus, un “Ayrshire New Potatoes” / “Ayrshire Earlies” ir izslavēti visā zemē gan ar savu kvalitāti un garšu, gan kā jaunās sezonas simbols. Vēsturiskos un pašreizējos preses izdevumos un citās publikācijās šis produkts ir pazīstams arī kā “South West Earlies” un “Early Ayrshires”.

Vieglās smilts augsnes un Golfa straumes nodrošinātās augšņu agrīnās iesilšanas dēļ saimniecības, jo īpaši tās, kuru platības atrodas gar Ēršīras piekrasti, vienmēr ir varējušas stādīt savus kartupeļus dažas nedēļas agrāk nekā citās Skotijas daļās. Pirmajā laikā kartupeļu audzēšanas sezona sākās jūnijā, kad tie tika stādīti, un beidzās rudens vidū, kad tos novāca.

Grāmatā A Corner of Carrick, ko sarakstījis James A. Guthrie, ir nodaļa ar nosaukumu The Early Ayrshires. Šajā nodaļā sniegta informācija par agrīno kartupeļu komercializāciju un to, kā 1857. gadā divi Ēršīras fermeri (Dunlop un Hannah), apmeklēja Normandijas salas (kur lauksaimnieki jau daudzus gadus kartupeļus bija stādījuši agri), lai izpētītu, kā tiem ir izdevies izaudzēt kartupeļus tik agri attiecīgajā sezonā.

1881. gadā tika izstrādāta jauna metode, kas palīdzēja iegūt agrīnākus kartupeļus un ko nosauca par diedzēšanu, un daudzi Ēršīras lauksaimnieki to pārņēma un ieviesa savās platībās. Ar šo jauno agrotehnisko pasākumu kartupeļu audzēšanas cikls sākas agri februārī. Tas ļauj “Ayrshire New Potatoes” / “Ayrshire Earlies” pirmo ražu Ēršīras piekrastes apvidos novākt jau maija otrajā pusē, un pēc tam ražas novākšana pakāpeniski virzījās tālāk iekšzemes platībās.

Pirmie publicējumi presē, kuri saistīti ar Ēršīrā audzētiem agrajiem kartupeļiem, reģistrēti kopš 1857. gada, kad North British Agriculturalist un Edinburgh Evening News minēja kartupeļu ražošanu, kas “plašā mērogā norisinājās gar piekrasti, kur ir vieglas un agri iesilstošas augsnes”. Gandrīz 100 gadu vēlāk (1956. gada 1. februārī) izdevums Glasgow Herald Agriculture Survey publicēja rakstu ar nosaukumu South-West Earlies Win The Race (“Dienvidrietumu agro kartupeļu triumfa gājiens”), kurā teikts: “Gandrīz veselu gadsimtu agro kartupeļu audzēšanai bijusi ļoti liela nozīme dienvidrietumu Skotijas lauksaimniecības ekonomikā.”

Saskaņā ar John Strawhorn un William Boyd“Skotijas statistikas gadagrāmatu” (The Statistical Account of Scotland) Ēršīras grāfistes Maybole draudzes [pašvaldības] teritorijā “Ayrshire New Potatoes” / “Ayrshire Earlies” audzēšana 1951. gadā bijusi “galvenā nodarbe”. Autore Heather Holmes savā grāmatā Tattie howkers (2005) min, ka “agro kartupeļu kultūra jeb agrīnie kartupeļi ir kļuvuši par Ēršīras grāfistes sinonīmu”, jo apzīmējumi “Ayrshires” un “Ayrshire potatoes” un ar tiem nosauktās produkcijas audzēšana bija “specializēta un intensīva ražošanas nozare Ēršīras lauksaimniecībā”. 1901. gadā izdevums North British Agriculturalist informēja, ka Gērvanā kartupeļi bija “viens no svarīgākajiem pagasta [district] produktiem”. Grāmatā Old West Kilbride, ko sarakstījusi Molly Blyth, ir apakšvirsraksts The Tattie Toon, kas liecina par saikni starp šo Ēršīras piekrastes pilsētiņu un kartupeļu, jo īpaši “Ayrshire New Potatoes” / “Ayrshire Earlies”, audzēšanu.

Arī internetā, Apvienotās Karalistes lauksaimniecības tīmekļa vietnē, bija raksts, kurā teikts: “Būdami kā vasaras “sinonīms”, Ēršīras jaunie kartupeļi tiek plaši uzskatīti par vienu no visgardākajiem tirgū pieejamajiem kartupeļiem un ir ļoti pieprasīti to tirdzniecības sezonas laikā, kas ilgst astoņas nedēļas.”

Ir daudz tīmekļa vietņu, kur sniegtas receptes, kurās izmanto “Ayrshire New Potatoes” / “Ayrshire Earlies”. Saskaņā ar tiešsaistes žurnālu Red Book Recipes“jaunie kartupeļi, kas nāk no Ēršīras, ir vieni no vislabākajiem Lielbritānijā”. Tīmekļa vietne sniedz sīku informāciju par agrīno kartupeļu produkciju, kā arī norādījumus par to, kā pareizi pagatavot visgardākos kartupeļus.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf